રેશ્મા પટેલે આગળ કહ્યું હતું કે, એ લોકો પાટીદાર સમાજને અનામત અપાવી શકે એવી સ્થિતિમાં જ નથી. કોંગ્રેસ સાથે તેમણે ટિકિટની ગોઠવણી કરી છે, સોદેબાજી કરી છે અને હવે સમાજ સામે પોતાની જાતને સારા સાબિત કરવા માટે આ બધા તરકટ હાથ ધર્યા છે. બંધારણના દાયરામાં જે શક્ય હતું એ ભાજપે આપ્યું છે. અત્યારે જે થઇ રહ્યું છે, એ માત્ર અને માત્ર કોંગ્રેસ અને પાસની સોદાબાજીને સાર્થક કરવાના નિષ્ફળ પ્રયત્નો છે. એમના અને કોંગ્રેસના નિવેદનો વિરોધાભાસી છે અને એના પરથી જ સમગ્ર ચિત્ર વધુ સ્પષ્ટ થઇ જાય છે. પાસ કહે છે, કોંગ્રેસની દરખાસ્ત છે. કોંગ્રેસ કહે છે, પાસની દરખાસ્ત છે, શક્ય હશે તો કાર્યવાહી કરીશું. છેલ્લે કોંગ્રેસનું એક જ વાક્ય હશે કે, અમે તો પ્રયત્ન કર્યો હતો પરંતુ કોર્ટે માન્ય ન રાખ્યું. ઓબીસી અનામતની વાત કરતા-કરતા એ લોકો રસ્તો ભટકી ગયા છે, કોંગ્રેસ અને પાસ વચ્ચે ટિકિટ બાબતે જે વિવાદ થયો એ સૌએ જોયો છે. હાર્દિક કહે છે, સમાજ અમારી જોડે છે, એક પણ સંસ્થા એની જોડે નથી. દરેક સંસ્થાએ પોતાના નિવેદનોમાં આ વાત સ્પષ્ટ કરી છે.